
Αρκαλοχώρι, 05/ 10 /2026
Προς: ΜΜΕ
ΔΕΛΤΙΟ ΤΥΠΟΥ

Η βροχή δεν πτόησε κανέναν στον Ημιμαραθώνιο Κρήτης  -  Χιλιάδες δρομείς έδωσαν και φέτος το «παρών» στο Αρκαλοχώρι

Παρά τη βροχή και τις αντίξοες καιρικές συνθήκες, ο  Ημιμαραθώνιος Κρήτης πραγματοποιήθηκε για μία ακόμη χρονιά, με τη συμμετοχή αθλητών υψηλού επιπέδου και πολιτών, κάθε ηλικίας, από την Ελλάδα και το εξωτερικό. Χιλιάδες αθλητές και φίλοι του αθλητισμού αψήφησαν τον καιρό και βρέθηκαν στο Αρκαλοχώρι, συμμετέχοντας στις διαδρομές των 21,1 χλμ., των 10 χλμ. και των 5 χλμ., στον παιδικό αγώνα των 1.000 μέτρων, καθώς και στον αγώνα ΑμεΑ. Τη φετινή διοργάνωση μάλιστα, τίμησε με την παρουσία της, η Ολυμπιονίκης Βούλα Πατουλίδου, η οποία βρέθηκε για πρώτη φορά στη μεγάλη αθλητική γιορτή και μίλησε με τα πιο θερμά λόγια για τον Ημιμαραθώνιο Κρήτης και τους ανθρώπους που συνετέλεσαν στο άψογο αποτέλεσμα. 

Την εκκίνηση του αγώνα των 10 χλμ. έδωσε ο Δήμαρχος Μινώα Πεδιάδας Βασίλης Κεγκέρογλου, ενώ μαζί με τη Βούλα Πατουλίδου έδωσαν την εκκίνηση στον Ημιμαραθώνιο των 21 χλμ. Την εκκίνηση των 5 χλμ. έδωσε ο Αντιπεριφερειάρχης Νίκος Συριγωνάκης, στον παιδικό αγώνα των 1.000 μέτρων ο Μπάμπης Γρινιεζάκης, ενώ την εκκίνηση του αγώνα ΑμεΑ έδωσε ο Αναπληρωτής Περιφερειάρχης Γιώργος Πιτσούλης. Αξίζει να σημειωθεί ότι φέτος γράφτηκε ιστορία στον Ημιμαραθώνιο Κρήτης καθώς ο Μαροκινός Elhissouf Abdelmajid σημείωσε νέο ρεκόρ όλων των εποχών επί ελληνικού εδάφους με χρόνο 1:03:35 ενώ ο Κενυάτης Nerry Reuben τερμάτισε δεύτερος με 1:05:27. Παράλληλα, σπουδαία ρεκόρ διαδρομής καταγράφηκαν από τους Έλληνες πρωταθλητές, Παναγιώτη Οτατζίδη (Ημιμαραθώνιος), Μελίσσα Αναστασάκη: (Ημιμαραθώνιος στην κατηγορία Γυναικών), Βασιλική Καλλιμογιάννη (10χλμ)

«Ήταν μια δύσκολη ημέρα, καθώς η έντονη βροχή συνόδευσε τη φετινή διοργάνωση, όπως φάνηκε όμως,  κανείς δεν πτοήθηκε. Η θέληση των αθλητών, η αγάπη για τον αθλητισμό και η δύναμη της συμμετοχής αποδείχθηκαν πιο δυνατές ακόμη και από τον καιρό. Καλωσορίσαμε για ακόμη μία χρονιά χιλιάδες αθλητές και επισκέπτες στο Δήμο Μινώα Πεδιάδας που έστειλαν το μήνυμα του εθελοντισμού, του αθλητισμού, της συμμετοχής, ένα μήνυμα που χρειάζεται στον τόπο μας για να  τον δούμε ξανά να στέκεται στα πόδια του. Ο Ημιμαραθώνιος Κρήτης είναι μια μεγάλη γιορτή που φέρνει ανθρώπους κοντά, προβάλλει το Δήμο μας, την Κρήτη και την αυθεντική φιλοξενία μας. Θέλω να ευχαριστήσω θερμά τους διοργανωτές, τους συνδιοργανωτές, τους Πολιτιστικούς Συλλόγους, τους φορείς, και πανω πάνω απ’ όλα, τους ακούραστους εθελοντές που έδωσαν τον καλύτερο τους εαυτό. Ο καθένας από το δικό του μετερίζι συνέβαλε ώστε ο Ημιμαραθώνιος να πραγματοποιηθεί με επιτυχία, παρά τις αντίξοες συνθήκες. Σε μια περιοχή που έχει δοκιμαστεί, έχουμε ανάγκη από τέτοιες στιγμές. Στιγμές που μας ενώνουν, μας δίνουν δύναμη», ανέφερε ο Δήμαρχος Μινώα Πεδιάδας Βασίλης Κεγκέρογλου. 

«Οι αντίξοες συνθήκες μάς ανάγκασαν να επανασχεδιάσουμε τη διοργάνωση από την αρχή τις τελευταίες ημέρες, με μοναδικό στόχο να τρέξουν όλοι χωρίς να ταλαιπωρηθούν. Βλέποντας, όμως, τη μέρα του αγώνα τους αθλητές να αψηφούν τη βροχή, με τεράστια χαμόγελα και απίστευτη θετική διάθεση, καταλάβαμε ότι τα καταφέραμε. Αυτό το πετύχαμε χάρη στην άψογη συνεργασία με τον Δήμο Μινώα Πεδιάδας και την Περιφέρεια Κρήτης. Το πιο μεγάλο "ευχαριστώ", ωστόσο, ανήκει στους εθελοντές και τις εθελοντικές ομάδες, που αψήφησαν και αυτοί τον βροχερό καιρό, στάθηκαν ακούραστοι δίπλα στους δρομείς και έδωσαν την ψυχή τους στον αγώνα», ανέφερε ο Πρόεδρος του Αθλητικού Συλλόγου Υγείας Αρκαλοχωρίου (ΑΘΛΗ.Σ.Υ.) Γιώργος Αλεβιζάκης

